MONO บวกกว่า 3% รับกำไร Q3 โตสนั่น โบรกฯ แนะซื้อ อัพเป้าใหม่ 4.80 บ.
MONO บวกกว่า 3% รับกำไร Q3 โต 6 เท่าตัว ล่าสุด ณ เวลา 11.06 น. อยู่ที่ 4.58 บาท บวก 0.14 บาท หรือ 3.15% สูงสุดที่ 4.64 บาท ต่ำสุดที่ 4.52 บาท ด้วยมูลค่าซื้อขาย 147.44 ล้านบาท ด้าน โบรกฯ แนะซื้อ อัพเป้าใหม่ 4.80 บ.
9 พ.ย. 2560

ผู้สื่อข่าวรายงานว่า ราคาหุ้น บริษัท โมโน เทคโนโลยี จำกัด (มหาชน) หรือ MONO ล่าสุด ณ เวลา 11.06 น. อยู่ที่ 4.58 บาท บวก 0.14 บาท หรือ 3.15% สูงสุดที่ 4.64 บาท ต่ำสุดที่ 4.52 บาท ด้วยมูลค่าซื้อขาย 147.44 ล้านบาท ขณะที่ดัชนีตลาดหุ้นไทยโดยรวมลบ 0.01%

ทั้งนี้ราคาหุ้น MONO ปรับตัวขึ้น เนื่องจากบริษัทประกาศผลการดำเนินงานไตรมาส 3/60 มีกำไรเพิ่มขึ้น 598.80% มาที่ 70.69 ล้านบาท จากปีก่อนมีกำไร 10.12 ล้านบาท ขณะที่ 9 เดือนแรกพลิกมีกำไร 145.46 ล้านบาท จากปีก่อนขาดทุน 56.99 ล้านบาท เตรียมปันผล 0.03 บาทต่อหุ้น ขึ้น XD 21 พ.ย.60 จ่าย 1 ธ.ค.60
ด้าน บล.เออีซี ระบุในบทวิเคราะห์ แนะนำ “ซื้อ” MONO ให้ราคาเป้าหมายใหม่ปี 61 ที่ 4.80 บาท ทั้งนี้ กำไรช่วง 9 เดือนแรกปี 60 คิดเป็น 55.6% ของประมาณการทั้งปีซึ่งต่ำเกินไป บวกกับช่วงไตรมาส 4/60 คาดกำไรจะอ่อนตัวลงจากไตรมาสก่อน จากการงดโฆษณาในช่วงไว้อาลัยในเดือน ต.ค.เพื่อยึดหลักอนุรักษ์นิยม
ดังนั้น จึงปรับลดประมาณการกำไรปี 60 ลงจากเดิม 20% แต่ปรับเพิ่มกำไรตั้งแต่ปี 61 เฉลี่ยปีละ 11.6% ด้วยเหตุผลดังนี้ คือ 1) เม็ดเงินโฆษณาคาดฟื้นตัวดีขึ้นหลังพ้นช่วงไว้อาลัย 2) กสทช. มีมติปรับลดค่าธรรมเนียมใบอนุญาตลงตามอัตราขั้นบันได (MONO ถูกคิดค่าธรรมเนียมน้อยลง จากเดิมที่ 2% ของรายได้ เหลือ 0.75% ของรายได้)
และ 3) รายได้ธุรกิจออนไลน์คาดดีขึ้น หลังเตรียมเปิดตัว “SEE ME” Video Portal ใหม่ในเดือน พ.ย. นี้ ซึ่งนอกจากทำให้ MONO มีส่วนแบ่งรายได้จากผู้ผลิต Content ที่นำมาลงใน Platform แล้ว ยังช่วยสร้างฐานข้อมูลกลุ่มคนดูออนไลน์ให้ชัดเจนขึ้นและช่วยให้ขายโฆษณาแก่เอเจนซี่ได้ง่ายขึ้น
ทั้งนี้เบื้องต้น MONO ตั้งเป้ามีรายได้จาก Platform ดังกล่าว 500 ล้านบาทภายในปี 62 ซึ่งมองว่ามีโอกาสเป็นไปได้หลังเม็ดเงินโฆษณาสื่อดิจิตอลโตอย่างรวดเร็วเฉลี่ยปีละ 32.5%  ในปี 57-59 โดยภายใต้ประมาณการใหม่คาดปี 60 MONO จะพลิกมีกำไรสุทธิ 209 ล้านบาท จากขาดทุน 250 ล้านบาทในปี 59 และโตเด่น 121.8% เทียบจากปีก่อนในปี 61